Fit-30 ta' Ġunju, il-Kumitat tar-Rappreżentanti Permanenti (Coreper) ikkonferma, f'isem il-Kunsill, il-qbil mal-Parlament Ewropew dwar id-direttiva dwar id-dritt għal għajnuna legali għal ċittadini suspettati jew akkużati b'reat kriminali u għal dawk soġġetti għal mandat ta' arrest Ewropew. Id-direttiva proposta tistabbilixxi regoli minimi dwar id-dritt għal għajnuna legali għal persuni suspettati jew akkużati fi proċedimenti kriminali li huma mċaħħda mil-libertà, u f'ċerti sitwazzjonijiet oħra. Hija tiżgura wkoll li tingħata għajnuna legali fi proċedimenti ta' mandat ta' arrest Ewropew, wara l-arrest tal-persuna rikjesta fl-Istat ta' eżekuzzjoni. Il-ministru van der Steur mill-presidenza Netherlandiża qal: "Kuntent ħafna li ntlaħaq qbil politiku matul il-presidenza tagħna. Barra minn hekk, nixtieq nirringrazzja lir-relatur, is-Sur De Jong, għall-kooperazzjoni eċċellenti li kienet strumentali fil-kisba ta' dan il-kompromess. Id-direttiva ser tikkontribwixxi għal fiduċja reċiproka bejn l-istati membri. U jien nemmen bis-sħiħ li din il-fiduċja mbagħad twassal għal kooperazzjoni Ewropea mtejba f'kawżi kriminali." Iż-żewġ istituzzjonijiet qablu dwar ċerti modifiki għall-proposta ppreżentata mill-Kummissjoni, sabiex jissaħħu d-drittijiet taċ-ċittadini u t-test isir aktar ċar, b'mod partikolari rigward: il-kamp ta' applikazzjoni tad-direttiva, li twessa' biex jinkludi dritt għal għajnuna legali ordinarja u mhux biss għal għajnuna legali proviżorja . L-għajnuna legali ordinarja tinkludi appoġġ fl-istadji kollha tal-proċess tal-ġustizzja kriminali, taħt il-kondizzjonijiet stabbiliti fid-direttiva, filwaqt li d-dritt għal għajnuna legali proviżorja kienet maħsuba biex tkopri biss l-istadju inizjali ta' proċedimenti kriminali qabel ma tittieħed deċiżjoni finali dwar l-għajnuna legali; inklużjoni ta' test tal-mezzi u tal-merti, li jistgħu jintużaw biex jiġi ddeterminat jekk persuna tkunx eliġibbli għall-għajnuna legali. It-"test tal-mezzi" għandu l-għan li jiġu valutat jekk il-persuna effettivament ma għandhiex biżżejjed riżorsi biex tħallas għall-assistenza legali, filwaqt li t-"test tal-merti" jippermetti li jiġi valutat jekk l-għoti ta' għajnuna legali jkunx fl-interess tal-ġustizzja fid-dawl taċ-ċirkustanzi tal-każ. It-test maqbul issa ser jiġi rivedut mill-ġuristi-lingwisti qabel ma finalment jiġi adottat mill-Kunsill u mill-Parlament lejn tmiem din is-sena. Id-Direttiva tinkludi dewmien ta' traspożizzjoni ta' 30 xahar. Ir-Renju Unit u l-Irlanda ddeċidew li ma jipparteċipawx filwaqt li d-Danimarka b'mod awtomatiku ma tipparteċipax f'leġislazzjoni dwar il-ġustizzja u l-affarijiet interni. Pjan direzzjonali dwar id-drittijiet proċedurali Din id-direttiva hija l-aħħar test legali previst bħala parti mill-pjan direzzjonali għat-tisħiħ tad-drittijiet proċedurali ta' persuni suspettati jew akkużati fi proċedimenti kriminali adottat mill-Kunsill f'Novembru 2009. L-objettiv tal-pjan direzzjonali kien li jiġi żgurat li kwalunkwe ċittadin involut fi proċedimenti kriminali fi stat membru jibbenefika minn ċerti drittijiet proċedurali minimi fi ħdan l-Unjoni Ewropea kollha. Dan għandu jtejjeb ukoll il-fiduċja reċiproka bejn awtoritajiet ġudizzjarji fl-Unjoni Ewropea, u b'hekk jinkoraġġixxi l-applikazzjoni ta' strumenti bħall-mandat ta' arrest Ewropew. Diġà ġew adottati ħames miżuri oħra abbażi tal-pjan direzzjonali: id-dritt għall-interpretazzjoni u għat-traduzzjoni (Direttiva 2010/64); id-dritt għall-informazzjoni (Direttiva 2012/13); id-dritt ta' aċċess għas-servizzi ta' avukat (Direttiva 2013/48); il-preżunzjoni tal-innoċenza (Direttiva 2016/343); u garanziji speċjali għat-tfal (Direttiva (UE) 2016/800). Pjan direzzjonali biex jissaħħu d-drittijiet proċedurali ta' persuni suspettati jew akkużati fi proċessi kriminali